**Rambo: Last Blood** (tunnetaan myös nimellä **Rambo V** ja **Rambo V: Last Blood**) on vuonna 2019 ensi-iltansa saanut yhdysvaltalainen toimintaelokuva. Elokuvan on ohjannut Adrian Grunberg ja elokuvan pääroolin esittäjänä ja toisena käsikirjoittajana toimii Sylvester Stallone. Elokuva on *Rambo*-elokuvasarjan viides osa. Elokuvassa Stallonen näyttelemä John Rambo taistelee Meksikon huumekartellia vastaan.

*Last Blood* on elokuvasarjan toinen elokuva, jonka ikärajaksi määrättiin 18 vuotta. Ikäraja oli alun perin 16 vuotta, kunnes se nostettiin 18 vuoteen katsojapalautteen takia.

Elokuva on ehdolla 8 Razzie-palkintoon vuoden 2020 gaalassa mukaan lukien huonoin elokuva, ohjaaja ja miespääosa.

Juoni
-----

On kulunut 11 vuotta edellisen elokuvan tapahtumista. Vietnamin sodan veteraani John Rambo on asettunut asumaan isänsä maatilalle, jossa häntä tukevat hänen ystävänsä Maria Beltran ja lapsenlapsensa Gabrielle.

Gabriellen ystävä Giselle on löytänyt Gabriellen biologisen isän, Manuelin. Ystävykset matkustavat salaa Meksikoon etsimään Manuelia Rambon ja Marian kiellosta huolimatta. Löydettyään Manuelin asunnon Gabrielle kysyy isältään, miksi hän hylkäsi perheensä. Gabriellelle selviää, ettei hänen isänsä koskaan välittänyt hänestä tai äidistään. 

Murtunut Gabrielle ja hänen ystävänsä ovat läheisessä baarissa, kun tuntematon mies huumaa ja kidnappaa Gabriellen. Gabrielle joutuu huumekartellin panttivangiksi. Sillä välin Rambo kuulee Marialta, että Gabrielle on lähtenyt salaa Meksikoon. Rambo lähtee Meksikoon etsimään häntä ja tapaa ensimmäisenä Gisellen, jonka kanssa Gabrielle oli viimeksi. Giselle vie Rambon samaan baariin, jossa Gabrielle kidnapattiin ja he löytävät kidnappaajan, El Flacon, paikalta. Rambo seuraa El Flacoa parkkipaikalle asti ja kiduttaa häntä kertomaan Gabriellen olinpaikan. El Flacon ohjaamana Rambo päätyy Hugo ja Victor Martinezin johtaman huumekartellin luo. Hänet piiritetään parkkipaikalla ja pahoinpidellään rajusti. Victor tunnistaa Gabriellen Rambon mukana olleesta kuvasta, ja kartelli vannoo kohtelevansa tyttöä jatkossa vielä huonommin.

Ramboa salaa seurannut journalisti Carmen Delgado (Paz Vega) pelastaa hänet asuntoonsa, jotta Rambo voisi toipua rauhassa. Carmen kertoo Rambolle seuranneensa Martinezin veljeksiä, jotka murhasivat hänen siskonsa. Rambon nelipäiväisen toipumisen aikana Gabrielle on pidetty huumattuna ja häntä on myyty bordellissa, minkä seurauksena Gabrielle on huonossa kunnossa. Rambo saa Carmenilta osoitteen bordelliin, jossa Gabrielle oletettavasti on. Hän tunkeutuu bordelliin ja pelastaa Gabriellen tappaen samalla muut paikalla olevat huumekartellin jäsenet. Kotimatkalla Gabrielle menehtyy heroiinin yliannostukseen ja Rambo hautaa hänet kotitilalleen.

Kaunaa kantava Rambo päättää aloittaa taistelun huumekartellia vastaan. Hän lähettää Marian pois maatilalta ja ansoittaa koko pihapiirin. Saatuaan ansat valmiiksi hän matkaa takaisin Meksikoon ja pyytää Carmenilta apua Victorin löytämiseen. Aluksi tämä kieltäytyy auttamasta, mutta Rambo suostuttelee hänet siihen. Rambo saapuu Victorin kotiin tappaen hänen vartijansa ja löytää miehen itsensä pesuhuoneesta. Seuraavana päivänä Hugo käy katsomassa veljensä ruumista. Hän löytää Victoriin kiinnitetyn valokuvan Gabriellesta, ja päättelee Rambon olevan vastuussa tästä. Kostonhaluinen Hugo lähtee palkkatappajien kanssa Rambon maatilalle kostaakseen veljensä kuoleman.

Maatilalla yksi autoista ajaa Rambon tekemään ansaan ja joukko jatkaa Rambon etsimistä jalan. Rambo tappaa kaikki jäsenet yksitellen, säästäen Hugon viimeiseksi. Hän kohtaa Hugon navetassa ja ampuu tämän seinään kiinni jousipyssyllä. Hän lähestyy Hugoa ja puukottaa Hugoa rintaan repien sydämen pois. Loppukohtauksessa haavoittunut ja heikossa kunnossa oleva Rambo asettuu talon pihassa olevaan keinutuoliin, vannoen jatkavansa taistelua ja pitävänsä läheisensä elävinä hänen muistossaan.

Näyttelijät
-----------

|  |  |  |
| --- | --- | --- |
|  Sylvester Stallone  | … |  John Rambo
  |
|  Paz Vega  | … |  Carmen Delgado
  |
|  Sergio Peris-Mencheta  | … |  Hugo Martinez
  |
|  Adriana Barraza  | … |  Maria Beltran
  |
|  Yvette Monreal  | … |  Gabrielle
  |
|  Genie Kim  | … |  Bar Patron
  |
|  Joaquín Cosío  | … |  Don Manuel
  |
|  Óscar Jaenada  | … |  Victor Martinez
  |

Arvosteluja
-----------

| Vastaanotto |
| --- |
| Yhteispisteet |
| Julkaisu | Pisteet |
| Metacritic | 26/100 |
| Arvostelupisteet |
| Julkaisu | Pisteet |
| *Episodi* | 2/5 tähteä |
| *V2.fi* | 2/5 tähteä |
| *Film-O-Holic* | 2/5 tähteä |
| *Muropaketti* | 1.5/5 tähteä |
| *Kulttuuritoimitus* | 1/5 tähteä |
| *Helsingin Sanomat* | 1/5 tähteä |
| *Hufvudstadsbladet* | 1/5 tähteä |

Lähteet
-------

1. 1 2  Rambo: Last Blood (2019) Box Office Mojo. Viitattu 8.1.2020.
2. ↑  Sylvester Stallone palaa Rambon rooliin viimeistä kertaa Rambo V: Last Bloodissa Muropaketti.com.
3. ↑  Uuden Rambo-elokuvan ikärajaa nostettiin: "Osin sadistista väkivaltaa" *Helsingin Sanomat*.  22.10.2019. Viitattu 22.10.2019.
4. ↑  "RAZZ NEWZ - The Razzies!" *razzies.com*.
5. ↑  Rambo: Last Blood – elokuva-arvostelu Episodi.
6. ↑  Arvostelu V2.fi.
7. ↑  Rambo: Last Blood Film-O-Holic.
8. ↑  Arvostelu: Rambo: Last Blood on ankea esitys – Aika ajoi Sylvester Stallonen ohi Muropaketti.
9. ↑  Päähänpotkittu mies nousee kiikkustuolistaan ja tappaa jälleen – arvostelussa Rambo: Last Blood Kulttuuritoimitus.
10. ↑  Typpö, Juho: Rambo: Last Blood on surkea elokuva.  *Helsingin Sanomat*, 20.9.2019, s. B 7. Artikkelin verkkoversio. Viitattu 31.12.2019.
11. ↑  Uggeldahl, Krister: Sylvester Stallone har inte lärt sig nåt.  *Hufvudstadsbladet*, 20.9.2019, s. 22–23. Artikkelin verkkoversio. Viitattu 31.12.2019.

Aiheesta muualla
----------------

* *Rambo: Last Blood* Internet Movie Databasessa. (englanniksi)
* Rambo: Last Blood arvio (elitisti.net)